Pred govor Colina Powella u Vijeću sigurnosti (4/2/03) - 2003-02-04
Izvješće američkog državnog tajnika o iračkom vojnom arsenalu - najavljeno za sutra - pruža Bijeloj kući priliku da stekne podršku svje
Izvještaj američkog državnog tajnika Colina Powella Vijeću sigurnosti Ujedinjenih naroda - najavljen za sutra - pružit će Bijeloj kući najbolju priliku da stekne podršku svjetske javnosti za moguću akciju protiv Iraka. Njegov govor već se uspoređuje sa sukobom između američkih i sovjetskih diplomata u Ujedinjenim narodima oko postavljanja sovjetskih raketa na Kubi 1962. Konfrontacija između američkog veleposlanika u Ujedinjenim narodima Adlaia Stevensona i njegovog sovjetskog kolege Valeriana Zorina iz 1962. ostala je zabilježena kao prava međunarodna diplomatska drama. Pokazujući fotografije, koje su snimili američki špijunski zrakoplovi, veleposlanik Stevenson dokumentirao je postavljanje sovjetskih raketa na Kubi, koje su se mogle upotrijebiti za napad na Sjedinjene Države. Zahvaljujući prezentaciji veleposlanika Stevensona i njegovom rječkanju sa sovjetskim veleposlanikom Zorinom, počeo je rasti međunarodni pritisak na Sovjete da povuku svoje rakete s Kube. Dužnosnici administracije predsjednika Busha priznaju da državni tajnik Powell vjerojatno neće lako ostvariti sličnu diplomatsku pobjedu na međunarodnoj sceni. U napisu u dnevniku , gospodin Powell je kazao da u njegovom govoru o Iraku neće biti “neospornog dokaza”, no da će javnosti ponuditi – kako je rekao – “otvorenu, umjerenu i uvjerljivu demonstraciju” da Saddam Hussein skriva oružje za masovno uništavanje. Gospodin Powell je krajem prošloga tjedna uputio iračkom čelniku sljedeću poruku: "Ukoliko želite izbjeći sukob, ukoliko želite zadovoljiti zahtjeve međunarodne zajednice, ukoliko želite ispraviti prekršaje koje ste počinili, istupite iskreno i predajte sve relevantne dokumente. Pokažite nam svoje bunkere. Pokažite nam nestale rakete. Pokažite nam sve što imate, da bi inspektori to mogli provjeriti." Politički analitičari smatraju prezentaciju gospodina Powella ključnim testom sposobnosti američke administacije da oblikuje javno mnijenje na domaćoj i međunarodnoj sceni. Mnogi upozoravaju da od nastupa američkog šefa diplomacije u Ujedinjenim narodima ne treba očekivati mnogo. John Hulsman, stručnjak iz Zaklade Heritage, političkog think tanka u Washingtonu, o tome kaže: "Svi očekujemo glamurozni trenutak, poput onoga iz 1962., kada je Adlai Stevenson Sovjetima rekao: 'Eto, rakete su tu. Vi lažete.' Sovjetski veleposlanik ostao je bez riječi. To se danas neće dogoditi. Administracija predsjednika Busha je oprezna i ide korak po korak." Ankete pokazuju da je podrška američke javnosti za predsjednikovu politiku prema Iraku porasla od njegovog govora o stanju nacije. Međutim, politički analitičar sa sveučilišta Virginije Larry Sabato smatra da će državni tajnik Colin Powell imati prilično težak zadatak da uvjeri skeptike u inozemstvu u opravdanost američkih stavova: "Vrlo je jasno da je u to uvjeren mali broj ljudi u inozemstvu. Većina njih se odlučno protivi ratu protiv Iraka. Vide ga kao odraz kaubojskog sindroma, koji se provlači kroz američku vanjsku politiku posljednjih četrdeset godina." Pred gospodinom Powellom je, dakle, težak, ali ne i neizvediv zadatak. Bivši pomoćnik državnog tajnika Joseph Sisco kaže da administracija polako, ali sigurno gradi međunarodnu podršku za svoju oštru politiku prema Iraku: "Brojne nas zemlje, u regiji i drugdje, počinju podržavati. Što nam to govori? Shvaćaju da im je to u njihovom nacionalnom interesu. Međunarodna je koalicija, vjerujem, već velika i još će porasti." Iako je za dnevnik napisao da će sa saveznicima započeti novi krug “otvorenih i iscrpnih konzultacija”, državni tajnik Powell je u istom napisu upozorio da Sjedinjene Države neće “prezati od rata”, ukoliko je to jedini način da se Irak razoruža.